**Nagovor predsednika Državnega sveta Mitje Bervarja, mag. manag. ob 435. obletnici Kobilarne Lipica**

(Lipica, 20. september 2015)

Spoštovani obiskovalke in obiskovalci, cenjeni organizatorji – dr. Boštjan Bizjak, v.d. direktorja Kobilarne Lipica – spoštovani državni sekretar iz M za kmetijstvo, gozdarstvo in prehrano g. Miha Marenčelj, spoštovani podpredsednik DS g. Branko Šumenjak, spoštovani predsednik Konjeniške zveze g. Jožef Klavdij Novak, spoštovani nastopajoči, gostje in vsi ljubitelji konj, lipicanca in Lipice,

v veliko čast si štejem, da vas lahko danes pozdravim v imenu Državnega sveta RS in v svojem osebnem imenu na prireditvi ob visokem jubileju naše doma in v svetu najbolj znane kobilarne.

Tukaj, v Lipici, se že 435 let nepretrgoma nadgrajuje znanje o vzreji plemenitih konj pametnega pogleda, elegantnega videza, močne volje in maestoznega koraka. Tudi lipicanec je ponesel ime Slovenije v svet in v sodobnem poslovnem jeziku lahko govorimo o naši edinstveni blagovni znamki, ki je neprecenljive vrednosti.

Kobilarna Lipica je eden zakladov naše dežele in narodove dediščine. 435-letnica ne pomeni več le tradicije, temveč gre za del zgodovine, kulture in biti naroda, ki ga je treba skrbno čuvati. V tako dolgem obdobju takšna ustanova seveda doživi in preživi marsikaj.

Kobilarna Lipica ni nobena izjema. Njena zgodovina od ustanovitve pa do danes je bila zelo burna, tako zaradi njene geografske lege, menjave državnih entitet kot želje po njenih čudovitih, plemenitih konjih. Na našo srečo je še vedno tukaj in eleganca, dovršenost ter gracioznost lipicancev so še vedno slovenski ponos, ki s sabo prinaša tudi veliko odgovornost, ko gre za nadaljnjo skrb za varovanje kulturno zgodovinske in naravne dediščine.

Kobilarna Lipica je izjemno pomembna za mednarodni ugled naše države. Tu vsekakor kaže omeniti nedavni uspeh pri prizadevanjih za priznanje statusa rejske organizacije, ki vodi izvirno rodovniško knjigo za lipicansko pasmo konj. Veseli me, da so se v ta prizadevanja vključili vsi pristojni organi v Sloveniji.

Spoštovani gospe in gospodje, dragi prijatelji naše žive kulturne dediščine,

Lipica je odraz odličnosti - od vzreje, do vrhunskih dosežkov disciplin vleke, dresure in jahanja. Slikoviti arhitekturni ambient in enkratna kraška kulturna krajina zaokrožujeta življenjski prostor plemenite živali. Perspektivo Lipice gre zato iskati v smeri trajnostnega razvoja in trajnostnega turizma.

Z vsemi napori moramo podpreti uresničitev vizije, da bi si Kobilarna Lipica pridobila status vrhunske strokovne ustanove in osrednje lipicanske kobilarne na svetu. V teh prizadevanjih moramo ponovno izkazati veliko nacionalno enotnost.

Zato pozivam vse pristojne institucije, da Kobilarni Lipica omogočijo pogoje, da bo lahko razvila jasno vizijo razvoja, pa tudi vodstvu in zaposlenim stabilno in dolgoročno potrditev njihovih pristojnosti, da jo bodo lahko uresničili in učinkovito izvajali.

Tudi sam obljubljam, da bom kot velik ljubitelj konj po svojih zmožnostih in pristojnostih z največjim veseljem podpiral njen nadaljnji razvoj.

Vsem skupaj želim prijetno praznovanje v družbi plemenitih živali, Kobilarni lipica pa se v imenu vseh prisotnih zahvaljujem za čudovito priložnost, da se ponovno prepričamo o visokem nivoju slovenske konjereje, o vrhunskem znanju naših rejcev in jahačev.

Hvala za besedo.